
A HONVÉD TISZTJELÖLTEK SZAKMAI ELKÖTELEZETTSÉGÉT BEFOLYÁSOLÓ PSZICHOLÓGIAI TÉNYEZŐK

CÉLKITŰZÉS: Az alábbi kutatás a társas identitás három komponense – kognitív, affektív-motivációs, értékelő – mentén, elsődlegesen az affektív komponens fókuszában a magyar honvéd tisztjelöltek szakmai elkötelezettségének bejósló tényezőit kutatja. A kutatásom elsődleges célja a honvéd tisztjelöltek szakmai elkötelezettségének feltérképezése, prediktív tényezőinek bejóslása, melyek fontos előremutatói lehetnek a pályán való maradásnak.
MÓDSZER: A kutatásomhoz használt adatbázisban 19 és 27 év közötti magyar honvéd tisztjelöltek találhatók, akik széleskörű mérőeszközökből álló kérdőív csomagot töltöttek ki. Az adatfelvétel online módon zajlott, összesen 101 fő – 75 férfi, 26 nő – töltötte ki a körülbelül 15-20 perces kérdőívet. Az összefüggéseket Spearman-féle korrelációval vizsgáltam, a modellépítést többszörös lineáris regresszió segítségével hajtottam végre.
EREDMÉNYEK: Az eredmények alapján az mondható, hogy azok a honvéd tisztjelöltek, akik magasabb kollektív önértékeléssel rendelkeznek, ők szakmailag elkötelezettebbek. Ezen felül a szakmai elkötelezettséggel összefüggésben állnak az intrinzik aspirációk és a hatalmi értékpreferencia a tisztjelöltek körében. Az idői tényező viszont nem játszik szerepet a szakmai elkötelezettségnél ezen mintán.



